Diari Oficial de la Generalitat Valenciana


Sumari del DOGV 6265, del 12-05-2010 (2010/4714)

Bases particulars per a la selecció i adjudicació del Programa d'Actuació Integrada del Sector R-17 del Pla General d'Ordenació Urbana.
---------------------------------------------------------------------------------------------------------------------------------------

### Dades del document

Número de DOGV
:   6265

Data del DOGV
:   12-05-2010

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2010/4714


Data del document
:   16-04-2010

Organisme emissor
:   Ajuntament d'Alcalà de Xivert

Tipus de document
:   Anunci

Anàlisi jurídica

 Descriptors 

:   * Alcalà de Xivert
    * administració local
    * pla d'urbanisme

Bases particulars per a la selecció i adjudicació del Programa d'Actuació Integrada del Sector R-17 del Pla General d'Ordenació Urbana. [2010/4714]  
L'alcalde president de l'Ajuntament d'Alcalà de Xivert (Castelló) fa saber:  
El Ple de l'Ajuntament, en la sessió celebrada en data 8 d'abril del 2010, va adoptar l'acord amb la part dispositiva següent:  
Primer. Iniciar el procediment per a la gestió indirecta del programa d'actuació integrada per al desenvolupament i l'execució del programa d'actuació integrada corresponent al Sector Residencial 17 de SUB/NP del Pla General d'Ordenació Urbana d'Alcalà de Xivert.   
Segon. Aprovar i publicar en el Diari Oficial de la Comunitat Valenciana les bases particulars per les quals es regirà el concurs de selecció i adjudicació de l'esmentat programa, redactades pels tècnics municipals, fent constar que les bases generals que regularan el procediment seran les publicades com a annex II al Reglament d'Ordenació i Gestió Territorial i Urbanística, aprovat pel Decret 67/2006, de 19 de maig, del Consell.  
La publicació de l'anunci de les bases particulars de programació en el Diari Oficial de la Comunitat Valenciana, produirà els efectes suspensius de l'atorgament de llicències a què es refereix l'article 101.2 de la Llei Urbanística Valenciana, segons preveu l'article 289 del Reglament d'Ordenació i Gestió Territorial i Urbanística. La suspensió de llicències implicarà així mateix la dels acords aprovatoris de programes nous en el mateix àmbit.  
Tercer. Ordenar la publicació del corresponent anunci del concurs de selecció i adjudicació del programa d'actuació integrada per al desenvolupament i execució del Programa d'Actuació Integrada Corresponent al Sector Residencial 17 de SUB/NP del Pla General d'Ordenació Urbana d'Alcalà de Xivert, al tauler d'anuncis de l'Ajuntament, en el Diari Oficial de la Unió Europea en primer lloc i en el Diari Oficial de la Comunitat Valenciana, amb els continguts previstos en l'article de la LUV i l'article 291 del ROGTU.  
L'anunci de concurs no podrà inserir-se en el Diari Oficial de la Comunitat Valenciana abans de la data en què s'envie a la Comissió Europea per a la seua publicació en el Diari Oficial de la Unió Europea.  
Quart. Remetre en suport digital a la conselleria competent en matèria de territori, una còpia completa i diligenciada de les bases particulars que regiran aquest concurs de programació, en compliment del que preveu l'article 328.1.b del Decret 67/2006, de 19 de maig.  
Cinqué. Contra aquest acord, que posa fi a al via administrativa, es podrà interposar recurs potestatiu de reposició davant d'aquest Ple de l'Ajuntament en el termini d'un mes comptador des de l'endemà de la seua publicació o, en el termini de dos mesos des de la publicació indicada, recurs contenciós administratiu davant de la sala d'aquesta jurisdicció del Tribunal Superior de Justícia de la Comunitat Valenciana, de conformitat amb el que disposa l'article 116.1 de la Llei 30/1992 i els articles 8 i 46 de la Llei 29/1998, de 13 de juliol. Això sense perjuí que es puga utilitzar altres recursos si ho estimara oportú».  
A continuació es transcriu el text complet de les bases particulars per les quals es regirà el concurs de selecció i adjudicació del Programa d'Actuació Integrada per al Desenrotllament de l'Àmbit de la Unitat d'Execució del Sector 17 de SUB/NP del Pla General d'Ordenació Urbana d'Alcalà de Xivert:  
Bases particulars per a la selecció i adjudicació del Programa d'Actuació Integrada del Sector R-17 del Pla General d'Ordenació Urbana d'Alcalà de Xivert.  
I. Objecte del contracte  
Aquest contracte té com a objecte regular, amb les bases generals aprovades com a annex II del Reglament d'Ordenació i Gestió Territorial i Urbanística, les condicions bàsiques de caràcter tècnic, jurídic, econòmic i administratiu per a la selecció d'una proposta de programa d'actuació integrada d'un urbanitzador per al desenvolupament i l'execució del sector de sòl urbanitzable sense ordenació detallada (SUB/NP) R-17 del Pla General d'Ordenació Urbana d'Alcalà de Xivert, que s'especifica en aquestes bases particulars.  
II. Règim jurídic  
(Art. 286.1.d del Reglament d'Ordenació i Gestió Territorial i Urbanística).  
Aquest contracte té naturalesa jurídica especial, i en tot el no previst en aquestes bases particulars, seran aplicables la Llei 16/2005, de 30 de desembre, de la Generalitat, Urbanística Valenciana i el Reglament d'Ordenació i Gestió Territorial i Urbanística, aprovat pel Decret 67/2006, de 19 de maig, del Consell de la Generalitat, i les bases generals de programació, aprovades com a annex II de l'esmentat reglament.  
Seran d'aplicació supletòria les disposicions recollides en la Llei 30/2007, de 30 d'octubre, de Contractes del Sector Públic, així com les normes que regulen la contractació administrativa de les entitats locals que li siguen d'aplicació.  
En cas de contradicció entre els documents contractuals adés esmentats, l'ordre de prelació serà el següent: bases particulars de programació, bases generals de programació i contracte per al desplegament i execució del programa d'actuació integrada.  
III. Ordenació urbanística vigent  
(Art. 131.2.a de la Llei Urbanística Valenciana.)  
L'ordenació urbanística vigent, s'arreplega en el Pla General d'Ordenació Urbana d'Alcalà de Xivert aprovat de manera definitiva el 8 de juliol de 1998 mitjançant un acord de la Comissió Territorial d'Urbanisme, la fitxa de planejament i gestió del qual figura com a annex I d'aquestes bases particulars.  
IV. Memòria de necessitats i objectius del programa d'actuació integrada.  
(Art. 131.2.b de la Llei Urbanística Valenciana.)  
1. Memòria de necessitats:  
De conformitat amb el pla general vigent, l'àmbit a desenrotllar està classificat com a sòl urbanitzable sense ordenació detallada. Es persegueix urbanitzar aquesta zona de sòl i integrar-la correctament amb l'entorn urbanitzat, d'acord amb les previsions del planejament.  
2. Objectius de la programació:  
El programa haurà de contindre les previsions precises per a complir amb els objectius mínims fixats en l'article 124 de la LUV, en concret:  
a) Gestionar la transformació jurídica de les finques afectades pel programa. En aquest sentit l'urbanitzador estarà obligat a:  
- Demanar, dels corresponents registres (de la Propietat i Cadastre), tota la informació de les finques i titulars de drets i deures inclosos en l'actuació.  
- Efectuar un estudi fefaent de les parcel·les amb edificacions, amb proposta de solució en els termes que preveu el capítol III del títol I de la Llei Urbanística Valenciana.  
- Presentar davant de l'Ajuntament per a la seua aprovació, el projecte de reparcel·lació.  
- Pagar als creditors nets abans que la reparcel·lació accedisca al Registre de la Propietat.  
- Sol·licitar del Registre de la Propietat la inscripció de les noves finques resultants, especialment les destinades al domini públic.  
- Fer constar davant del Registre de la Propietat les afeccions existents, si és el cas.   
- Sol·licitar davant del Cadastre la cancel·lació de les finques cadastrals aportades a la reparcel·lació i inscriure les resultants.  
- Qualssevol altres actuacions necessàries per a la transformació jurídica de les finques afectades.  
b) Urbanitzar completament la unitat o unitats d'execució que constitueixen l'objecte del programa i realitzar les obres públiques addicionals que calguen, amb subjecció a les previsions temporals i econòmiques del programa (definint-se, a nivell general, aquelles obres necessàries per a garantir els serveis urbanístics i la seua connexió amb les infraestructures generals).  
c) Connectar i integrar adequadament la urbanització amb les xarxes d'infraestructures d'energia, comunicacions i serveis públics existents, i per a això caldrà:  
- Aportar, si és el cas, informes de les administracions sectorials, les competències de les quals resulten afectades per l'actuació.  
- Presentar, si és el cas, estudis i informes favorables per a realitzar les connexions amb les corresponents companyies subministradores (llum, aigua, gas, telefonia i altres).  
d) Suplementar les infraestructures i espais públics o reserves dotacionals en el que és necessari per a no minvar ni desequilibrar els nivells de qualitat, quantitat o capacitat de serveis existents i exigibles reglamentàriament.  
e) Obtindre els sòls dotacionals públics de l'àmbit de l'actuació a favor de l'administració gratuïtament. A aquests efectes:  
- L'urbanitzador estarà obligat a presentar un projecte de reparcel·lació per a la seua tramitació davant de l'Ajuntament, que possibilite la cessió indicada.  
- Els entregarà en perfectes condicions, una vegada concloses les obres d'urbanització, alçada la corresponent acta d'entrega.  
- Els transformadors d'energia elèctrica es consideraran equipament privat i s'entregaran a la companyia subministradora, amb compliment de les condicions tècniques que s'establisquen en les aquestes bases particulars.   
f) Obtindre l'aprofitament que legalment corresponga amb destinació al patrimoni públic del sòl a favor de l'Ajuntament, lliure de càrregues d'urbanització.  
g) Ordenar el repartiment equitatiu de les càrregues i beneficis de l'actuació entre els afectats.  
h) Establir terminis per a edificar els solars resultants de l'actuació urbanitzadora, incloent un cronograma on s'indique expressament el termini d'edificació dels terrenys propietat de l'urbanitzador o d'altres propietaris adherits a la seua iniciativa de programa.   
V. Paràmetres urbanístics  
(Art. 131.1.c de la Llei Urbanística Valenciana).  
Són els que s'estableixen en la fitxa de gestió del sector R-17 del Pla General d'Ordenació Urbana (PGOU).  
VI. Criteris i objectius territorials  
(Art. 131.2.d de la Llei Urbanística Valenciana)  
Són els que s'estableixen en el PGOU. L'alternativa tècnica haurà de resoldre adequadament qualsevol incidència que derive de la presència del barranc de la Coloma dins de l'àmbit, mitjançant la sol·licitud d'un informe a la Confederació Hidrogràfica del Xúquer i, si és el cas, la redacció i presentació de la documentació tècnica necessària.  
VII. Criteris d'ordenació urbanística  
(Art. 131.2.d de la Llei Urbanística Valenciana)  
S'executarà l'ordenació estructural prevista en el PGOU. La proposta de planejament a presentar mitjançant un instrument de pla parcial, haurà de delimitar el sector en una o diverses unitats d'execució, amb estricta subjecció als articles 37 i 58 i concordants de la Llei 16/2005, de 30 de desembre, Urbanística Valenciana, i amb observança de l'article 122 i concordants del Decret 67/2006, de 19 de maig, pel qual s'aprova el Reglament d'Ordenació i Gestió Territorial i Urbanística Valenciana.   
L'ordenació detallada haurà de tindre en compte la presència del barranc de la Coloma, per al qual s'haurà de preveure la solució que comporte una integració millor . Finalment, podrà incloure entre les seues determinacions, la fixació del percentatge mínim d'edificació amb destinació a habitatge de protecció pública, de conformitat amb el Decret Llei 1/2008, de 27 de juny del Consell, de mesures urgents per al foment de l'habitatge i el sòl, i el Reial Decret Legislatiu 2/2008 pel qual s'aprova el Text Refós de la Llei del Sòl.  
Hauran de respectar-se en tot cas com a condicions mínimes de l'ordenació detallada, i d'obligada observança, les següents:  
- Ordenació de conjunt residencial d'edificació oberta amb jardí privat i tipologia dominant (superior al 50% del total) d'habitatge unifamiliar aïllat o en filera; la resta pot ser bloc obert.  
- Nombre màxim de plantes: tres sobre el terreny natural o la rasant resultant del pla parcial.  
- Ocupació màxima de parcel·la: 40%.  
- El terciari s'ubicarà, preferentment, junt a la plaça o nucli central.  
VIII. Objectius d'edificació privada  
(Art. 131.2.d de la Llei Urbanística Valenciana)  
1. Les condicions de les parcel·les edificables, el volum i la forma dels edificis, les condicions estètiques de l'edificació, així com la reserva d'aparcaments, seran els establits en els instruments de planejament que siguen aplicables, i en tot cas, aquells que deriven de la legislació vigent.  
2. No s'estableix l'obligació de simultaniejar la urbanització i l'edificació en cap percentatge mínim. No obstant això, per a poder simultaniejar l'edificació amb la urbanització, s'hauran de complir als condicionants que es recullen en l'article 3.10 de les normes urbanístiques del PGOU.   
IX. Prescripcions tècniques dels documents d'ordenació i gestió.  
(Art. 131.2.fde la Llei Urbanística Valenciana)  
En tractar-se d'un planejament aprovat definitivament, no s'estableixen altres prescripcions tècniques per als documents d'ordenació i gestió més enllà del que establix la legislació urbanística d'aplicació, en les bases generals d'adjudicació de programes d'actuació integrada i en les presents bases particulars. Els documents tècnics d'ordenació i gestió que, si és el cas, es presenten per l'aspirant a urbanitzador, hauran complir, en el moment de la seua presentació davant de l'Ajuntament, les prescripcions tècniques i formals establides per a ells de conformitat amb la legislació vigent.  
La documentació tècnica a presentar haurà d'acompanyar-se necessàriament d'una còpia en suport digital (CD/DVD).  
Així mateix, el document de planejament que es presente haurà d'arreplegar la denominació de reserva dotacional privada, servei urbà-infraestructura (ANEU), a les instal·lacions del tipus elèctric que estiguen previstes en execució del programa d'actuació integrada. La denominació indicada haurà de estar recollida igualment entre les determinacions del projecte de reparcel·lació que es presente en l'Ajuntament d'Alcalà de Xivert per a l'aprovació corresponent, a fi de possibilitar la seua cessió a la companyia distribuïdora del servei indicat.  
X. Prescripcions tècniques del projecte urbanització  
(Art. 131.2.h de la Llei Urbanística Valenciana.)  
El projecte d'urbanització haurà de definir els detalls tècnics amb precisió suficient perquè puga ser executat, eventualment, sota la direcció d'un tècnic diferent del redactor original, i haurà de complir el que establix la Llei 30/2007, de 30 d'octubre, de Contractes del Sector Públic. No podrà modificar les previsions del pla que desenvolupa. En cap cas, podrà incloure determinacions sobre l'ordenació, règim del sòl o de l'edificació. Comprendrà tots i cada un dels documents assenyalats en els articles 152 a 156.1 de la Llei Urbanística Valenciana, i en els articles 346 al 350 del Reglament d'Ordenació i Gestió Territorial i Urbanística.  
Així mateix la seua redacció, i posterior execució de les obres, s'ajustarà a allò que s'ha establit per la vigent ordenança municipal reguladora d'obres d'urbanització, execució de rases i reposició d'infraestructures, aprovada pel Ple de l'Ajuntament el 4 de desembre del 2002, (BOP núm. 40/2003). De la mateixa manera, el projecte d'urbanització haurà de recollir obligatòriament, entre les seues determinacions, els condicionants que s'incorporen com a annex III de aquestes bases particulars.  
El projecte d'urbanització que s'aprove definitivament haurà d'incloure els informes de viabilitat de les infraestructures i instal·lacions de les distintes companyies subministradores.  
XI. Preu de licitació  
(Art. 286.1.h del Reglament d'Ordenació i Gestió Territorial i Urbanística).  
El preu de licitació, que tindrà el caràcter de preu cert i màxim i que servirà de base per al càlcul de la garantia provisional, s'estableix en 5.255.261,69 euros (IVA no inclòs), tot això d'acord amb el que preveu l'article 140.1 de la Llei Urbanística Valenciana i concordants.  
XII. Terminis de desplegament i execució del programa  
(Art. 131.2.i Llei Urbanística Valenciana i art. 286.1.i del Reglament d'Ordenació i Gestió Territorial i Urbanística).  
S'estableixen, els següents terminis màxims per a l'execució de les següents actuacions per part de l'urbanitzador:  
A) Termini màxim per a la presentació, si és el cas, dels textos refosos corresponents al planejament i/o al projecte d'urbanització adaptat a les exigències de l'acord d'aprovació: dos (2) mesos des de la notificació a l'urbanitzador de l'aprovació, provisional o definitiva, que impose modificacions a l'alternativa tècnica.  
B) Termini màxim per a la presentació i sotmetiment a informació pública del projecte de reparcel·lació: sis (6) mesos des de l'aprovació definitiva del document de planejament i del projecte d'urbanització. L'urbanitzador haurà d'acreditar amb anterioritat a la presentació del projecte de reparcel·lació la pràctica de la notificació continguda en els articles 166 i 167 de la LUV.   
C) Termini màxim presentació text refós projecte reparcel·lació, si és el cas: dos (2) mesos des de la resolució per la qual s'aprove aquest, en què s'indiquen les modificacions a introduir.  
D) Termini màxim per a l'inici del procediment de pública concurrència per a la selecció de l'empresari-constructor de l'obra civil d'urbanització: un (1) mes des de l'aprovació definitiva del projecte de reparcel·lació.  
E) Termini màxim per a l'inici de les obres d'urbanització: tres (3) mesos, des de l'adjudicació de la selecció de l'empresari-constructor. L'inici de les obres s'acreditarà mitjançant una acta de replantejament subscrita per la direcció de les obres, responsables de seguretat -el redactor i el coordinador-, intervinents en l'acte constructiu -constructor o representant- amb presència d'un tècnic municipal delegat a este efecte. A aquests efectes, l'urbanitzador haurà d'acreditar en l'acta de replantejament, el pagament als creditors nets del compte de liquidació o bé la consignació de la quantitat indicada.  
F) Termini màxim per a l'execució de les obres d'urbanització: díhuit (18) mesos des de selecció de l'empresari constructor. La finalització de les obres s'acreditarà de conformitat amb allò que s'ha estipulat en la base XXX.  
G) Termini màxim d'edificació dels solars comptat des de la recepció de les obres d'urbanització: cinc (5) anys. No es podrà, en cap cas, concedir llicències d'ocupació, ni tan sols a títol provisional, fins a la finalització total tant de les obres d'urbanització pròpies del sector com dels accessos i de les infraestructures externes necessàries especificades en les condicions d'ordenació, i la recepció d'aquestes per part de l'Ajuntament d'Alcalà de Xivert, per aquelles altres administracions que procedisquen i per les companyies subministradores de serveis.   
De conformitat amb l'article 287.3 del Reglament d'Ordenació i Gestió Territorial i Urbanística, podrà concedir-se l'eventual pròrroga dels terminis anteriors mitjançant un acord del Ple de l'Ajuntament, i sense perjuí dels informes tècnics que ponderen les possibles causes motiu de la petició d'aquestes; s' establirà, com a límit, la mitat de la duració inicial d'acord amb el que disposa l'article 49 de la Llei 30/1992, de Procediment Administratiu.  
XIII. Capacitat per a ser urbanitzador  
1. Podran participar en el concurs per a la selecció i adjudicació d'aquest programa d'actuació integrada totes les persones, naturals o jurídiques, espanyoles o estrangeres, que tinguen plena capacitat d'obrar, siguen o no propietàries dels terrenys afectats i que complisquen les condicions de solvència econòmica i financera, tècnica i professional exigibles segons aquestes bases.  
2. En cap cas podran ser urbanitzadors ni promoure programes d'actuació integrada les persones en què concórrega alguna prohibició de contractar de les previstes en l'article 49 de la Llei 30/2007, de 30 d'octubre, de Contractes del Sector Públic.   
XIV. Una vegada finalitzades les obres d'urbanització, l'urbanitzador realitzarà oferiment formal a l'Ajuntament de la recepció de les obres d'urbanització, prèvia remissió per l'urbanitzador de totes les certificacions d'obres, les factures emeses per l'empresari constructor, si escau, i la documentació que justifique el pagament efectiu de les obres. Requisits de capacitat   
Sense perjuí del que establix l'article 357 i següents del Reglament d'Ordenació i Gestió Territorial i Urbanística aprovat pel Decret 67/2006, de 19 de maig, del Consell, en concordança amb les determinacions de la Llei Urbanística Valenciana i la Llei de Contractes del Sector Públic, l'urbanitzador no podrà postular-se com a empresari constructor, per la qual cosa procedirà, en tot cas, la selecció d'empresari constructor per a l'execució de l'obra urbanitzadora.   
A este efecte, l'urbanitzador haurà d'aportar davant de l'Ajuntament, per a la ratificació o rectificació corresponent, el plec de clàusules particulars i de prescripcions tècniques que vagen a regular la licitació per a la selecció de l'empresari constructor, en el termini màxim d'un (1) mes des de la formalització del contracte Ajuntament-urbanitzador. De conformitat amb els articles 358.1 i 364.1 del Reglament d'Ordenació i Gestió Territorial i Urbanística (ROGTU), el dit plec de clàusules particulars de prescripcions tècniques a presentar davant de l'Ajuntament, haurà d'establir els criteris objectius de selecció i, si és el cas, el tipus de classificació exigible com a contractista; tot això de conformitat amb la legislació vigent en matèria de contractes.  
XV. Solvència econòmica i financera  
(Art. 131.2.m de la Llei Urbanística Valenciana).  
La justificació de la solvència econòmica i financera de l'urbanitzador s'acreditarà a través d'un o més dels mitjans següents:  
a) Si es tracta de persona jurídica, haurà de comptar amb un capital social mínim de 100.000 euros. A este efecte, per a la seua acreditació haurà d'aportar-se un certificat del Registre Mercantil d'una antiguitat no superior als tres mesos.  
b) Gaudir d'una disponibilitat de fons propis que equivalga com a mínim al 20% de l'import estimat de les càrregues d'urbanització (1.219.200,71 euros). A este efecte, si es tracta de persona jurídica, per a la seua acreditació haurà d'aportar-se el balanç dels comptes anuals aprovats i inscrits en el Registre Mercantil, de l'últim exercici anterior a la participació. Si es tracta d'una persona física, haurà de presentar la liquidació de l'impost sobre el patrimoni referent a l'últim exercici sobre la data de participació. Si no estiguera obligat a declarar, s'exigirà que la declaració del IRPF figure amb ingressos empresarials de caràcter positiu per l'import indicat.  
c) informe de dues institucions financeres que estimen de manera explícita que el licitador disposa de capacitat suficient per a fer front a l'import estimat de les càrregues d'urbanització, açò és, 6.096.103,56 euros.  
d) Les agrupacions d'interés urbanístic, legalment constituïdes i registrades, tindran justificada la solvència financera mitjançant l'acreditació de la titularitat registral dels drets sobre els terrenys que van servir de base per a la seua constitució.   
XVI. Solvència tècnica i professional  
(Art. 131.2.m de la Llei Urbanística Valenciana).  
1. La justificació de la solvència tècnica i professional de l'urbanitzador s'acreditarà a través d'un o més dels mitjans següents:  
a) Presentació d'una relació dels programes d'actuació integrada o instruments o contractes relacionats amb el planejament i la gestió urbanística semblants, promoguts i gestionats pel concursant, durant els últims cinc anys. S'haurà d'aportar un certificat expedit per funcionari competent de l'administració pública corresponent o certificació o declaració de l'empresari a compte de qui s'hagen desenrotllat els treballs.  
b) Indicació de l'equip tècnic, estiga o no integrat en l'estructura organitzativa de l'urbanitzador, que vaja a participar en la gestió del programa d'actuació integrada, i especialment dels responsables del control de qualitat.  
c) Titulacions acadèmiques i professionals del personal de direcció de l'urbanitzador.  
d) Declaració que indique la mitjana anual de personal, amb menció, si és el cas, del grau d'estabilitat en l'ocupació i la plantilla del personal directiu durant els tres últims anys.  
e) Declaració del material, instal·lacions i equip tècnic amb què compte l'urbanitzador per al compliment dels seus compromisos.  
f) Declaració de les mesures adoptades per a controlar la qualitat durant el desplegament i l'execució del programa d'actuació integrada, amb la inclusió dels mitjans d'estudi i i d'nvestigació de què es dispose.  
g) Declaració de les mesures de gestió mediambiental que el concursant està disposat a aplicar durant el desplegament i l'execució del programa d'actuació integrada.  
2. Si per raons justificades en cada cas concret l'urbanitzador no estiguera en condicions de presentar la documentació sol·licitada per l'Ajuntament, podrà acreditar la seua solvència tècnica i professional basant-se en la solvència d'altres entitats, amb independència dels vincles jurídics que tinguen establits entre ells, havent de demostrar en aquest cas davant de l'ajuntament que comptarà amb els mitjans necessaris per a l'execució del programa d'actuació integrada, presentant els compromisos o documents d'anàloga naturalesa que hagen subscrit entre ambdós. L'anterior s'aplicarà, en tot cas, quan concórrega a la licitació una agrupació d'interés urbanístic.  
3. La justificació de la solvència tècnica i professional de les agrupacions d'interés econòmic, unions temporals d'empreses o altres agrupacions de persones naturals o jurídiques que decidisquen concórrer conjuntament al concurs podrà basar-se en els requisits de solvència de, almenys, un dels seus membres.  
XVII. Garanties  
1. Els qui desitgen participar en el procediment de licitació d'un programa d'actuació integrada hauran de constituir, en la forma i als efectes previstos en l'article 91 de la Llei 30/2007, de 30 d'octubre, de Contractes del Sector Públic, una garantia provisional equivalent al 2% de l'estimació aproximada de les càrregues del programa, la qual puja a la següent quantitat, 105.105,23 euros, IVA no inclòs, d'acord amb el model d'aval que s'acompanya com a annex IV d'aquestes bases particulars.  
2. La garantia provisional respondrà del manteniment de les propostes de programa pels licitadors fins a l'adjudicació, i de la proposta de l'adjudicatari fins a la formalització del contracte per al desplegament i l'execució dels programes d'actuació integrada.   
3. Es procedirà a la devolució de la garantia provisional a tots els aspirants a urbanitzador quan es declare desert el concurs, quan haja transcorregut el termini de què disposa l'administració per a resoldre l'expedient de programació o als qui no resulten adjudicatàris del programa.  
4. La garantia provisional serà confiscada a aquells licitadors que retiren injustificadament la seua proposició abans de l'adjudicació definitiva.  
5. La garantia definitiva, a constituir en la forma i als efectes previstos en l'article 83 de la Llei 30/2007, de 30 d'octubre, de Contractes del Sector Públic, s'estableix en un 10% del valor de les càrregues d'urbanització que resulte de l'aprovació definitiva del programa d'actuació integrada. S'ingressarà en un termini màxim de 15 dies comptadors des de la notificació de l'acord d'aprovació i adjudicació del programa i d'acord amb el model d'aval que s'acompanya com a annex IV d'aquestes bases particulars.  
6. Procedirà pujar la garantia definitiva al 20% en els supòsits d'aprovació de programes d'actuació integrada en els quals les càrregues urbanístiques es troben incurses en presumpció de temeritat calculada en els termes establits en la legislació de contractes de les administracions públiques.  
XVIII. Presentació de proposicions. Termini, lloc i documentació  
1. Els qui desitgen prendre part en la licitació hauran de presentar les seues proposicions en el Registre General de l'Ajuntament d'Alcalà de Xivert, carrer Puríssima, número 21, CP 12940, en el termini de tres (3) mesos, comptadors des de la data d'enviament al Diari Oficial de la Unió Europea, i en horari de 09.00 hores a 14.00 hores, de dilluns a divendres.  
Si l'últim dia de termini fora dissabte, diumenge o festiu, el termini es prorrogarà al dia hàbil següent.  
També podran presentar-se proposicions per correu i, en este cas, l'interessat haurà d'acreditar, amb el resguard corresponent, la data d'imposició de l'enviament en l'oficina de Correus i anunciar el mateix dia a la Secretaria General de l'Ajuntament, per fax, tèlex o telegrama, la remissió de la proposició. Sense complir els requisits esmentats, no serà admesa la proposició en el cas en què es rebera fora del termini fixat en l'anunci de licitació.  
Transcorreguts, no obstant això, 10 dies següents de la data indicada sense haver-se rebut la documentació, aquesta no serà admesa en cap cas.  
La participació en el procediment de selecció d'urbanitzador suposa l'acceptació de les bases particulars reguladores d'aquest pels aspirants.  
Les proposicions hauran d'anar integrades per tres sobres, identificats en l'exterior amb la indicació de la licitació a què concórreguen i firmats pel licitador o persona que el represente i on s'indicarà el nom i els cognoms o la raó social del proponent amb la següent documentació en idioma castellà o valencià:  
Sobre A. Alternativa tècnica. Es presentarà en sobre obert, i s'adjuntarà suport informatiu en paper i en suport digital (CD/DVD).  
Sobre B. Proposició juridicoeconòmica. Es presentarà en sobre tancat.  
La documentació que es troba en poder d'aquests sobres serà objecte de valoració a l'efecte d'aprovació del programa i adjudicació de la condició d'urbanitzador.  
Sobre C. Documentació administrativa. Es presentarà en sobre tancat amb el títol de Documentació i contindrà l'original o una còpia autenticada notarialment de la documentació administrativa que a continuació es detalla:  
A. Si concorreguera una societat mercantil, haurà de presentar l'escriptura de constitució inscrita en el Registre Mercantil. Si es tracta d'una agrupació d'interés urbanístic, caldrà presentar una escriptura pública de constitució, així com la inscripció al Registre d'Agrupacions d'Interés Urbanístic dependent de la conselleria competent en urbanisme.  
B. Els que compareguen o firmen proposicions en nom d'un altre o en representació d'una societat o d'una persona jurídica, presentaran una còpia de l'escriptura de poder inscrita, si és el cas, en el Registre Mercantil o en el registre públic corresponent, degudament compulsada i validada pel secretari de la corporació, previ abonament, si és el cas, de les taxes corresponents.  
C. Quan l'oferent actue en nom propi i siga empresa individual, haurà de presentar el DNI o fotocòpia legalitzada d'aquest.  
D. Resguard acreditatiu d'haver constituït la garantia provisional en els termes exigits en la base XVII.  
E. Declaració responsable de no estar sotmés a cap de les prohibicions per a contractar establides per la legislació reguladora de la contractació administrativa, incloent trobar-se al corrent en el compliment de les obligacions tributàries i amb la Seguretat Social imposades per les disposicions vigents.  
F) Els documents que acrediten els requisits de solvència tècnica i professional, econòmica i financera, d'acord amb els exigits en les bases.  
G) Els concursants estrangers hauran d'adjuntar una declaració de sotmetiment exprés a la jurisdicció dels jutjats i tribunals espanyols de qualsevol ordre, per a totes les incidències que, de manera directa o indirecta, pogueren sorgir durant el procediment d'adjudicació i durant el desplegament i execució del programa d'actuació integrada, amb renúncia expressa, si pertoca, al fur jurisdiccional estranger que poguera correspondre'ls.  
H) Declaració jurada o acta notarial acreditativa d'haver-se practicat o intentat practicar els avisos a què es refereix l'article 134.4 de la LUV. En tot cas, amb caràcter previ a l'adjudicació, l'Ajuntament requerirà a l'adjudicatari proposat la justificació documental íntegra de tals extrems.  
I) En cas de concórrer a la licitació unes quantes empreses, compromeses a la constitució d'una unió temporal, cada una d'aquestes haurà d'acreditar la seua personalitat jurídica i capacitat, indicant els noms i circumstàncies dels empresaris que subscriuen les proposicions, la participació de cada una d'aquestes, i designant la persona o entitat que, durant la vigència del contracte, ha d'exercir la representació de la unió davant de l'administració, així com el compromís formal de constituir-se en unió temporal d'empreses en cas de resultar adjudicataris.  
2. Cada concursant no podrà presentar més d'una proposició. Tampoc podrà subscriure cap proposta en unió temporal amb altres si ho ha fet individualment o figurar en més d'una agrupació. L'incompliment d'aquestes normes donarà lloc a la no-admissió de totes les propostes de programa presentades per aquest.  
3. Així mateix, els licitadors hauran d'incorporar a les seues propostes de programa una acta notarial acreditativa del sotmetiment a informació pública pel termini d'un mes dels documents establits en l'article 293.1 i 307 del Reglament d'Ordenació i Gestió Territorial i Urbanística. A aquest efecte, els concursants protocol·litzaran els documents assenyalats anteriorment per mitjà d'una acta autoritzada per un notari amb competència territorial al municipi afectat i en depositaran una còpia a la seu de l'Ajuntament, i els exposaran al públic pels seus propis mitjans, amb la inserció d'un anunci en el Diari Oficial de la Comunitat Valenciana i en un diari no oficial d'àmplia difusió a la localitat, només a l'efecte de la presentació d'al·legacions.  
XIX. Contingut mínim de l'alternativa tècnica  
L'alternativa tècnica del programa d'actuació integrada que es presente no podrà modificar l'ordenació estructural del pla general d'ordenació urbana i haurà de definir necessàriament l'ordenació detallada del sector de sòl urbanitzable sense detallar (SUB/NP) R.17, amb el contingut mínim següent:  
A) Remissió expressa al planejament aprovat, amb els límits establits en la base XXI d'aquestes bases.  
B) Àmbit de l'actuació, que no podrà suposar alteració del ja establit en el planejament, si no és a l'efecte de modificacions lleus necessàries per a dotar-lo de coherència o millorar-ne els accessos o les infraestructures, o quan el terreny afegit, per la seua escassa dimensió, no siga tècnicament susceptible de programació autònoma.  
c) Justificació del compliment de les condicions d'integració de l'actuació amb l'entorn.  
C.1. Per al supòsit que, d'acord amb el que disposa la Llei 4/2004, de 30 de juny, de la Generalitat, d'Ordenació del Territori i Protecció del Paisatge, procedisca obtindre informes sectorials per a l'actuació proposada (informe de Confederació Hidrogràfica del Xúquer sobre recursos hídrics suficients, Pla d'Acció de Risc d'Inundació de la Comunitat Valenciana, PATRICOVA, Patrimoni, Impacte Ambiental, etc.), el postulant a agent urbanitzador haurà d'exposar al públic, amb l'alternativa tècnica, la còpia segellada del document pel qual es van sol·licitar.   
C.2. De conformitat amb l'article 48.4 del Decret 120/2006, d'11 d'agost, del Consell, pel qual s'aprova el Reglament de Paisatge de la Comunitat Valenciana, en relació amb l'article 38.b de la LUV, l'alternativa tècnica i document de planejament que desenvolupe l'ordenació detallada del sector SUB/NP R.17, haurà d'anar acompanyada necessàriament d'un estudi d'integració paisatgística.   
C.3. L'estimació preliminar i general de les despeses d'urbanització d'actuacions externes l'execució del qual vinga imposada al sector per la fitxa de característiques del PGOU o que hagen d'incloure's com a conseqüència de la previsió per l'alternativa tècnica de l'execució d'obres d'urbanització d'altres sectors de manera anticipada, per resultar més coherent amb el desenvolupament d'aquest o per millorar els seus accessos o infraestructures, així com aquelles que vinguen imposades per les administracions sectorials afectades. Si l'execució de les obres d'urbanització esmentades beneficiara altres actuacions que es desenvolupen posteriorment, haurà d'incloure's com a part de l'alternativa tècnica una proposta de cànon d'urbanització en els termes que preveu l'article 189 de la LUV, per a equidistribuir els costos d'urbanització que se'n deriven. L'Ajuntament en l'adjudicació del programa d'actuació aprovarà el cànon d'urbanització definitiu, l'exacció del qual es realitzarà d'acord amb el que establix la LUV i el seu reglament, i assolirà com a mínim els costos de connexió de xarxa d'abastiment, la connexió de la xarxa de sanejament, el paviment, i l'enllumenat públic, en la part en què siga aprofitable per altres sectors i en funció de l'edificabilitat d'aquests.   
d) Existència o no d'agrupació d'interés urbanístic i, si pertoca, estatuts i acords socials d'aquesta.  
e) Terminis que es proposen per al desenvolupament de l'actuació, determinant-se tant el corresponent a les obres d'urbanització com a les obres d'edificació dels solars resultants.  
f) Projecte d'urbanització, comprensiu de la documentació exigida en els articles 156 i següents de la LUV, i articles 350 i següents del ROGTU, així com de l'exigida en les bases generals d'adjudicació de programes, i en aquestes bases particulars.   
g) Enunciat dels objectius complementaris que es proposen d'acord amb el que disposa la Llei Urbanística Valenciana, amb indicació expressa, si pertoca, dels compromisos d'edificació simultània a la urbanització que estiga disposat a assumir per damunt del mínim legal.  
h) Mesures de control de qualitat i compliment de les normes de qualitat ambiental, si pertoca. En tot cas, haurà d'emprar-se un 1% del PEM per a control de qualitat. Per a la recepció de l'obra per part de l'Ajuntament, haurà d'adjuntar-se un document d'acceptació de les instal·lacions per part de les diferents companyies subministradores de serveis i el servei d'enllumenat públic contractat a nom de l'Ajuntament. Igualment, el director de l'obra haurà de certificar i l'urbanitzador haurà de ratificar, que totes i cada una de les parcel·les integrades en el programa disposen de tots els serveis a peu d'aquestes.  
i) Inventari preliminar d'aquelles construccions, plantacions i instal·lacions l'enderroc, destrucció o eradicació de les quals exigisca la urbanització.  
j) Estimació preliminar i general d'aquelles despeses d'urbanització variables l'import de les quals, fins i tot sent transferibles als propietaris, no es puga determinar per la concurrència d'ofertes.  
XX. Proposició juridicoeconòmica  
1. La proposició juridicoeconòmica, la proposta de model no vinculant de la qual, figura com a annex II de les presents bases, haurà d'incloure necessàriament la documentació relativa als aspectes següents:  
a) Regulació de les relacions de l'urbanitzador i els propietaris i, en particular, la modalitat de retribució al promotor i informació suficient que permeta als propietaris conéixer les conseqüències econòmiques que comporte per a ells la proposta i l'elecció de cada modalitat de retribució.  
B) Expressió de les magnituds urbanístiques rellevants establides pel planejament que incidisquen en la determinació dels drets d'adjudicació.  
C) Acreditació de la titularitat i identificació gràfica i registral dels terrenys, dins de l'àmbit de l'actuació i a disposició de l'urbanitzador, siguen de la seua propietat o d'altres propietaris amb què tinga contracte suficient, que hagen de quedar afectes, amb garantia real inscrita en el registre de la propietat, al compliment de les obligacions pròpies de tal urbanitzador, amb ocasió de la firma del contracte, per a assegurar l'execució dels objectius imprescindibles o complementaris del programa. L'afecció es traslladarà a les finques de resultat que s'adjudiquen després de la reparcel·lació.  
D) Full resum de les dades econòmiques rellevants.   
E) Descripció dels següents elements economicofinancers relatius a les càrregues urbanístiques:  
a) Pressupost de licitació de l'obra d'urbanització: amb l'abast previst en l'article 168.1.a i b), de la Llei Urbanística Valenciana.   
El pressupost de licitació de l'obra d'urbanització, a incloure en la proposició juridicoeconòmica, s'haurà de desglossar en les partides següents:  
1. Pavimentació de calçades, aparcaments, voreres i xarxa de vianants.  
2. Tractament dels espais lliures, amb la inclusió de la jardineria, l'arbratge i l'ornamentació.  
3. Mobiliari urbà.  
4. Senyalització.  
5. Xarxes de distribució d'aigua potable, de reg i de hidrants contra incendis.  
6. Xarxa de clavegueram per a aigües residuals i sistema de depuració.  
7. Sistema d'evacuació d'aigües pluvials.  
8. Xarxa de distribució d'energia elèctrica, gasificació i comunicacions.  
9. Xarxa d'enllumenat públic.  
10. Obres d'enllaç dels serveis urbanístics amb els de la xarxa primària de dotacions públiques i la resta d'obres de connexió i integració de l'actuació en el seu entorn territorial o urbà.  
11. Impost sobre el valor afegit.  
En relació amb totes les partides anteriors, s'indicaran els mesuraments i els preus unitaris.  
b) Cost de projectes: cost de redacció i direcció dels projectes tècnics, especificant cada projecte a què es refereix l'article 168.1.c de la Llei Urbanística Valenciana.  
c) Despeses de gestió de l'urbanitzador, calculats en un percentatge del qual represente la suma de les partides corresponents a conceptes anteriors.  
d) Benefici empresarial de l'urbanitzador, calculat en un percentatge de la suma dels conceptes expressats en els apartats anteriors que, en cap cas, podrà superar el 10%.  
e) Càrregues que l'urbanitzador es compromet a repercutir, com a màxim, als propietaris afectats pels conceptes anteriorment expressats.  
f) Coeficient de canvi: part alíquota de l'aprofitament objectiu, expressada en tant per u, que correspon a l'urbanitzador en concepte de retribució en sòl per les càrregues d'urbanització, aplicable respecte als propietaris acollits a la modalitat de retribució indicada.  
El càlcul del coeficient de canvi es reflectirà d'acord amb les següents dues fórmules matemàtiques, amb idèntic resultat en ambdós:   
Ks= Cs / Vs + Cs  
Ks = Coeficient de canvi.  
Cs = Costos d'urbanització per metre quadrat de sòl d'origen.  
Vs= Valor del metre quadrat de sòl d'origen  
Kt = Ct/Vt + Ct, sent  
Kt = Coeficient de canvi.  
Ct = Costos d'urbanització per metre quadrat de sostre.  
Vt= Valor del metre quadrat de sostre sense urbanitzar  
g) Preu del sòl a l'efecte de canvi: preu del sòl a què, en coherència amb el coeficient de canvi, es descomptaran de les càrregues d'urbanització els terrenys d'aquells propietaris que retribuïsquen amb ells a l'urbanitzador. Haurà d'acompanyar-se de taxació pericial subscrita per un tècnic competent en la matèria.  
h) Finançament: condicions de finançament oferides per l'urbanitzador per al pagament de les quotes d'urbanització aquells propietaris que acollits a elles, si és el cas, recolzades per una entitat financera degudament registrada.  
F) Informació sobre la possibilitat d'optar per la modalitat de retribució en diners, i mode, condicions i termini per a l'exercici d'eixa opció de retribució.  
G) Estimació preliminar de la repercussió unitària per metre quadrat de les despeses variables i de la indemnització individualitzada que corresponga als interessats per construccions i plantacions que hagen de desaparéixer o per altres conceptes.  
Totes les anteriors magnituds econòmiques s'expressaran per metre quadrat de sòl i de sostre. Es farà indicació que els imports seran revisats quan es determinen les quanties definitives corresponents a les despeses variables a què es referix l'article 126.j de la Llei Urbanística Valenciana.  
2. La proposició juridicoeconòmica es presentarà degudament firmada i datada.  
3. No s'acceptaran aquelles proposicions que tinguen omissions, errors o ratllades que impedisquen conéixer clarament tot allò que l'Ajuntament estime fonamental per a la proposició juridicoeconòmica.  
XXI. Admissibilitat de variants  
(Art. 131.2.g de la Llei Urbanística Valenciana).  
1. No podrà alterar-se ni modificar-se l'ordenació estructural vigent i aprovada.   
2. No es consideraran variants, i per això seran admissibles en tot cas, les modificacions de l'àmbit territorial que suposen mers retocs o ajustos de detall en algun punt perimetral de l'actuació o de les seues connexions viàries, o quan el terreny afegit, per la seua escassa dimensió, no siga tècnicament susceptible de programació autònoma.  
XXII. Criteris d'adjudicació  
(Art. 286.1.j del Reglament d'Ordenació i Gestió Territorial i Urbanística).  
De conformitat amb l'article 312.2.b del ROGTU, i amb allò que s'ha exigit en aquestes bases particulars, l'alternativa tècnica haurà d'anar acompanyada d'un instrument de planejament que continga l'ordenació detallada en desenvolupament de l'ordenació estructural establida en el planejament general; aquest aspecte representarà un 70% de la valoració en relació amb la proposició juridicoeconòmica, que representarà el 30% restant.  
Es valoraran, de forma independent, l'alternativa tècnica i la proposició juridicoeconòmica, d'acord amb els següents criteris. La proposició jurídicoeconòmica només serà objecte de valoració quan l'alternativa tècnica haja aconseguit un mínim de 70 punts sobre els 100 possibles.  
Alternativa tècnica total (100 punts).  
a) La qualitat tècnica de l'ordenació proposada. (barem 0-50 punts).  
b) La resolució adequada de la integració de l'actuació en el seu entorn i la millor estructuració de dotacions públiques i d'espais lliures (barem 0-20 punts).  
c) La qualitat tècnica de les solucions proposades per a la urbanització. (barem 0-10 punts).  
d) Número, disseny, ubicació i qualitat de les vivendes sotmeses a algun règim de protecció que es comprometa a promoure l'urbanitzador (barem 0-10 punts).  
e) Inversió en programes de restauració paisatgística o d'imatge urbana dins de l'àmbit del programa, com a objectius complementaris d'aquest, d'acord amb les directrius establides en els articles 30 a 35 de la Llei 4/2004, de 30 de juny, de la Generalitat, d'Ordenació del Territori i Protecció del Paisatge (barem 0-5 punts).  
f) Termini d'execució del programa d'actuació integrada, el compromís d'edificació simultània a la urbanització dels solars resultants de l'actuació una vegada cobert el percentatge mínim d'urbanització segons estableix el PGOU, els compromisos addicionals assumits voluntàriament i a càrrec seu per l'urbanitzador i els mitjans per al control de cada una de les prestacions que constitueixen l'objecte del programa. (barem 0-5 punts).  
Proposició juridicoeconòmica (total 100 punts).  
a) Menor import respecte de referències de quadros de preus de pràctica usual de les càrregues d'urbanització, expressat en euros per metre quadrat d'edificabilitat (barem 0-30 punts).  
b) La valoració dels terrenys a l'efecte de fixar el coeficient de canvi per al pagament en espècie i la menor proporció de solars o d'aprofitament que hagen de ser posats a disposició de l'urbanitzador per mitjà de reparcel·lació forçosa com a retribució a compte de tercers amb els qui no tinga contracte suficient (barem 0-30 punts).  
c) Major proporció de terrenys propis o d'associats que hagen de quedar afectes amb garantia real inscrita en el Registre de la Propietat al compliment de les obligacions especials d'edificació derivades de l'aprovació del programa (barem 0-35 punts).  
d) Compromisos financers per a l'execució de les obligacions complementàries assumides voluntàriament i a càrrec seu per l'urbanitzador. (barem 0-5 punts).  
XXIII. Qualificació de la documentació general i informes sobre l'alternativa tècnica  
(Article 136 de la Llei Urbanística Valenciana i 314 del Reglament d'Ordenació i Gestió Territorial i Urbanística.)   
1. Conclòs el termini de presentació de proposicions, la mesa de contractació procedirà, prèvia obertura dels sobres que continguen la documentació, a la qualificació, en sessió no pública, dels documents presentats pels concursants en el sobre C que especifica la base XVIII, i podrà demanar de cada licitador la correcció d'aquells defectes o omissions que siguen esmenables en el termini improrrogable de tres dies de conformitat amb l'article 136.1 de la LUV.  
Si la documentació continguera defectes substancials o deficiències materials no esmenables, es rebutjarà la proposició.  
2. Una vegada qualificada la documentació i corregits, si és procedent, els errors detectats, es procedirà a constatar per a cada licitador la concurrència dels criteris de selecció per mitjà de l'examen de la documentació acreditativa exigida en les bases reguladores;s' haurà de pronunciar motivadament sobre l'admissió o inadmissió de cadascun dels concursants.  
3. Es procedirà a continuació a l'obertura, en acte públic, de les propostes de programa presentades per cada concursant, que seran sotmeses a examen dels serveis tècnics municipals per a l'emissió de l'informe oportú. El secretari de la corporació local alçarà acta de l'obertura de pliques, i donarà fe sobre la legalitat de les actuacions practicades.  
4. El tercer dia a aquell en què es produïsca la qualificació dels requisits de personalitat, capacitat i solvència dels aspirants a urbanitzador, s'iniciarà el termini perquè s'emeten els informes corresponents, únicament, sobre aquelles alternatives tècniques i, si és el cas, els instruments de planejament que els acompanyen, formulades pels aspirants els requisits de participació dels quals hagen sigut qualificats favorablement.  
5. Els informes previs sobre les alternatives tècniques i, si escau, les eines de planejament que els acompanyen, a les quals fa referència l'article 136.3 de la Llei Urbanística Valenciana, hauran de ser emesos en un termini màxim de tres mesos. Tot això, sense perjuí dels altres informes que s'estimen procedents i, en particular, dels informes de tècnics externs a què es referix l'article 137.1 de la LUV.  
6. Si la complexitat del programa d'actuació integrada ho exigira, es podrà demanar un dictamen, no vinculant, del Consell del Territori i el Paisatge. Tal dictamen serà preceptiu quan es tracte de programes que comprenguen un àmbit superior a 50 hectàrees. L'esmentat òrgan tindrà, a este efecte, el termini d'un mes des que la sol·licitud tinga entrada en el seu registre, i se suspendran els terminis d'emissió d'informes municipals i de selecció de l'alternativa tècnica. L'informe del Consell del Territori i el Paisatge en cap cas serà vinculant i la seua falta d'emissió en termini no impedirà la continuació del procediment.  
7. L'Ajuntament podrà requerir els aspirants a agent urbanitzador perquè, en el termini màxim de 20 dies, aclarisquen la documentació presentada, esmenen l'omesa o completen la que siga insuficient, i se suspedran, en este cas, els terminis d'emissió d'informes.  
8. Mitjançant una resolució d'Alcaldia, dictada en els cinc dies següents a l'emissió dels informes anteriorment indicats, es determinaran les alternatives tècniques que han rebut una puntuació superior a la mínima fixada per les bases particulars. La dita resolució serà degudament notificada als interessats.  
XXIV. Obertura de les proposicions juridicoeconòmiques   
(Article 136 de la Llei Urbanística Valenciana i 317 del Reglament d'Ordenació i Gestió Territorial i Urbanística).  
1. Dins dels 10 dies següents a la resolució indicada en la base anterior, es procedirà a l'obertura de les proposicions juridicoeconòmiques en acte públic presidit pel secretari, qui alçarà acta. La data de l'acte d'obertura de pliques es notificarà als aspirants a urbanitzador i s'exposarà al tauler d'anuncis de l'Ajuntament.  
2. Únicament s'obriran les pliques que desenrotllen les alternatives tècniques que hagen rebut una puntuació superior a la mínima fixada per aquestes bases particulars.  
3. En el termini màxim d'un mes, comptador des de l'obertura, s'hauran d'emetre els informes sobre les proposicions juridicoeconòmiques obertes. Tot això, sense perjuí dels altres informes que s'estimen procedents i, en particular, dels informes de tècnics externs a què es referix l'article 137.1 de la Llei Urbanística Valenciana.  
4. L'Ajuntament podrà requerir els aspirants a urbanitzador perquè, en el termini màxim de 10 dies, aclarisquen la documentació presentada, esmenen l'omesa o completen la que siga insuficient, i se suspendran en este cas els terminis d'emissió d'informes.  
XXV. Adjudicació del programa  
(Art. 137 de la Llei Urbanística Valenciana i 286.1.g del Reglament de Ordenació i Gestió Territorial i Urbanística).  
1. Concloses les actuacions assenyalades en l'article anterior i després de l'emissió dels informes tècnics pels serveis municipals, per l'òrgan competent de l'Ajuntament es procedirà a redactar la proposta d'adjudicació del programa d'actuació integrada, incloent la ponderació dels criteris d'adjudicació per a cada proposició presentada, i serà elevada al ple per a l'aprovació corresponent.  
A aquests efectes l'Ajuntament podrà demanar els informes, fins i tot externs, que considere necessaris, els honoraris dels quals es consideraran despeses generals de l'urbanitzador que no podrà repercutir-los als propietaris.   
El programa d'actuació integrada s'aprovarà condicionat a l'efectiva realització de les obres i requisits assenyalats en l'annex III.  
2. L'Ajuntament disposarà d'un termini de dos mesos comptadors des de l'obertura de les proposicions per a l'adjudicació del programa d'actuació integrada, llevat que el termini de resolució indicat sobre l'adjudicació quede suspés, en cas de demanar-se informes tècnics externs a l'administració.  
3. De no acordar-se l'adjudicació dins dels terminis màxims fixats en el número anterior i independentment del nombre de proposicions presentades, el concurs es declararà desert. En aquest cas, els concursants tindran dret a retirar les seues proposicions i a la devolució de les garanties provisionals.  
4. L'Ajuntament tindrà alternativament la facultat d'adjudicar el desplegament i l'execució del programa d'actuació integrada a la proposició més avantatjosa, per mitjà de l'aplicació dels criteris d'adjudicació indicats en les bases reguladores, sense atendre necessàriament al valor econòmic d'aquesta o declarar desert el concurs; en tot cas, s'haurà de motivar la resolució corresponent amb referència als criteris d'adjudicació establits en les bases.  
5. En el mateix acord d'adjudicació s'aprovarà el programa d'actuació integrada des del punt de vista de l'ordenació urbanística i territorial, i aquest serà tramés a la conselleria competent en urbanisme perquè procedisca a publicar i notificar la seua aprovació i adjudicació.  
6. L'acord d'aprovació i adjudicació, després de complir els tràmits assenyalats en els apartats anteriors, es notificarà als qui consten com a interessats en les actuacions, sense perjuí de la comunicació que s'indica en l'article 166 de la Llei Urbanística Valenciana, i, en tot cas, als que hagueren participat en el concurs. S'inserirà, així mateix, un anunci en els diaris oficials assenyalats en l'article 132 de la llei expressada i es donarà compte de la dita adjudicació i aprovació.  
XXVI. Contractació d'informes de tècnics externs  
(Article 137.1.2 de la Llei Urbanística Valenciana i 320 del Reglament d'Ordenació i Gestió Territorial i Urbanística).  
1. En cas de demanar-se informes de tècnics externs a l'administració, se suspendrà el termini per a resoldre sobre l'adjudicació del programa, amb vista a permetre la tramitació i la resolució de l'expedient de contractació d'aqueix servei tècnic, així com l'emissió dels informes que s'emeten en compliment de la prestació objecte d'aqueix contracte administratiu. La suspensió indicada serà degudament notificada als aspirants a agent urbanitzador.  
2. La suspensió tindrà lloc des del moment que Ajuntament acorde iniciar la contractació dels tècnics externs i conclourà amb la incorporació a l'expedient administratiu de programació dels informes que aquests emeten. En cap cas la suspensió podrà tindre una duració superior a tres mesos.  
XXVII. Documents complementaris a presentar per l'adjudicatari provisional  
Amb anterioritat a la firma del contracte amb l'Ajuntament, l'adjudicatari del programa d'actuació integrada haurà de presentar un resguard acreditatiu d'haver constituït la garantia definitiva en els termes que preveu la base XVII d'aquestes bases particulars i aportar una certificació positiva de trobar-se al corrent de les seues obligacions tributàries i amb la Seguretat Social i un resguard acreditatiu d'haver constituït la garantia definitiva del cost de les indemnitzacions, preus justs i despeses de reallotjament necessaris per a realitzar l'actuació, i la totalitat del cost de les obres d'urbanització complementàries.  
Així mateix, haurà de presentar un resguard acreditatiu d'haver constituït la garantia corresponent al 7% del cost de les obres d'edificació per al cas que, entre els compromisos a adquirir per l'agent urbanitzador, figurara el de simultaniejar les obres d'edificació a la urbanització dels solars resultants de l'actuació en un termini inferior al màxim establit en aquestes bases.   
XXVIII. Formalització del contracte (Article 138 de la LUV).  
1. En el termini d'un mes, comptador des de la notificació de l'acord d'aprovació i l'adjudicació del programa d'actuació integrada a l'adjudicatari i prèvia constitució de la garantia definitiva, es procedirà a la formalització en document administratiu del contracte per al desplegament i l'execució del programa d'actuació integrada. El document de formalització serà firmat per l'alcalde, l'urbanitzador i el secretari de la corporació a l'efecte de fedatari públic, i s'hi annexarà un exemplar de les bases particulars de programació.  
2. El pagament de totes les despeses originades pel concurs, en particular les publicacions en diaris oficials o en periòdics d'àmplia difusió, seran de compte de l'urbanitzador seleccionat, qui haurà d'acreditar el seu pagament davant de la Tresoreria Municipal, en el termini de 15 dies naturals comptadors des de l'endemà de la notificació a l'urbanitzador de l'acord d'aprovació i adjudicació del programa.  
3. El contracte podrà elevar-se a escriptura pública quan ho sol·licite alguna de les parts. En tot cas, les despeses derivades del seu atorgament seran assumides per l'urbanitzador.  
4. Si per causa imputable a l'urbanitzador no poguera formalitzar-se el contracte dins del termini indicat, l'Ajuntament podrà acordar la resolució d'aquest; a este efecte seguirà el procediment establit en l'article 207 de la Llei 30/2007, de 30 d'octubre, de Contractes del Sector Públic.  
XXIX. Dictamen del consell del territori i paisatge  
(Article 286.1.c del Reglament d'Ordenació i Gestió Territorial i Urbanística).  
No serà necessari demanar cap informe del Consell del Territori i Paisatge, de conformitat amb l'article 136.4 de la Llei Urbanística Valenciana.   
XXX. Compliment  
1. El contracte s'entendrà complit amb motiu de l'adequada execució de la totalitat de les prestacions que s'hi inclouen, i s'extingirà una vegada l'urbanitzador l'haja complit de forma íntegra mitjançant la recepció de les obres d'urbanització a favor de l'Ajuntament.  
2. Després que les obres d'urbanització estiguen finalitzades, prèvia la remissió per l'urbanitzador de totes les certificacions d'obres i amb un informe previ tècnic final emés per l'assistència tècnica per a la supervisió i control d'execució de les obres, l'urbanitzador realitzarà un oferiment formal a l'Ajuntament de la recepció de les obres d'urbanització.   
3. Perquè puga operar la recepció definitiva de les obres, de forma tàcita o expressa, caldrà haver liquidat, de forma prèvia i definitiva, el programa.  
4. L'Ajuntament disposarà d'un termini de tres mesos per a inspeccionar les obres d'urbanització i, si pertoca, requerir a l'urbanitzador que esmene aquelles deficiències observades, amb la indicació del termini per al seu compliment, que es consignarà en una acta de recepció provisional. A l'acte de recepció assistiran, en tot cas, un facultatiu designat per l'Ajuntament assistit per un facultatiu designat per l'assistència tècnica per a la supervisió i el control d'execució de les obres d'urbanització, el facultatiu encarregat de la direcció de les obres, l'urbanitzador i el contractista, ambdós assistits, si ho estimen oportú, per un facultatiu.  
Una vegada esmenades les deficiències observades, l'Ajuntament estendrà una acta de recepció definitiva que acreditarà el compliment del contracte i la seua extinció, i començarà llavors el termini de garantia.  
5. La recepció de les obres d'urbanització s'entendrà produïda als tres mesos del seu oferiment formal a l'Ajuntament sense resposta administrativa expressa o des que queden obertes a l'ús públic amb autorització expressa de l'Ajuntament.  
6. El termini de garantia serà de dotze mesos des del moment que s'entenguen rebudes per l'Ajuntament. Durant aqueix període, el contractista respondrà dels defectes constructius que es manifesten. Finalitzat aquest període sense constatar-se deficiències, procedirà la devolució de les garanties prestades per l'adjudicatari.  
7. En el supòsit d'impagament de la quota d'urbanització per part dels propietaris en el termini d'un mes legalment establit o l'acordat entre l'urbanitzador i el propietari, comptador des de l'endemà de la notificació, es podrà sol·licitar a aquest Ajuntament l'obertura del procediment de constrenyiment per al cobrament de la quota, per a la qual cosa l'urbanitzador haurà d'aportar la documentació següent:  
- Full relacionat dels impagaments, firmat per una persona amb poders i segell de l'urbanitzador.  
- Còpia compulsada dels documents acreditatius dels poders de la persona que realitza el càrrec.  
- Còpia compulsada dels documents notificats i dels acreditatius de les notificacions individualitzades de les quotes d'urbanització.  
Declaració firmada pel tresorer de la mercantil urbanitzadora que les quotes estan impagades a la data dels corrents després del transcurs del termini indicat en la notificació individualitzada amb el segell de la mercantil.  
XXXI. Règim de penalitzacions i resolució del contracte  
1. Seran causes de resolució del contracte les previstes de conformitat amb l'article 143.1 de la LUV, així com les previstes en l'article 206 de la Llei 30/2007, de 30 d'octubre, de Contractes del Sector Públic, les derivades de la incapacitat legal sobrevinguda de l'urbanitzador i les altres previstes en la legislació general aplicable a les seues relacions amb l'administració.  
2. Són també causes de resolució del contracte les següents:  
a) La mort o incapacitat sobrevinguda de l'urbanitzador o l'extinció de la seua personalitat jurídica.  
b) La declaració de fallida, de suspensió de pagaments, de concurs de creditors o d'insolvent fallit en qualsevol procediment o l'acord de quitament i espera.  
c) La falta de prestació en termini de la garantia definitiva.  
d) La no formalització del contracte en termini.  
e) La demora injustificada en el compliment dels terminis fixats en les bases generals i particulars de programació i la resta de terminis establits en la Llei Urbanística Valenciana i les normes que la despleguen.   
f) La inactivitat injustificada de l'urbanitzador durant un període de sis mesos consecutius o nou alterns en el desplegament i execució del programa d'actuació. S'entendrà produïda la inactivitat o l'abandó quan el desenvolupament i execució del programa d'actuació s'hagen aturat o no es desenvolupen amb la regularitat adequada o amb els mitjans humans o materials necessaris per a la seua execució normal dins del termini. A l'efecte de computar el termini d'inactivitat de l'urbanitzador, caldrà ajustar-se als documents i als antecedents que es troben en poder de l'expedient administratiu. Tot l'anterior ho és sense perjuí de la potestat inspectora que, en tot cas, correspon a l'administració.   
g) La imposició d'alguna sanció a l'urbanitzador per infraccions urbanístiques o mediambientals greus o molt greus en relació amb l'àmbit programat, serà causa de resolució del contracte. A aquest efecte, es requerirà que la resolució del corresponent expedient sancionador haja esdevingut ferma o haja posat fi a la via administrativa.  
h) L'obstaculització per l'urbanitzador de l'exercici dels drets i deures urbanístics dels afectats per la programació. S'entén inclòs dins d'aquesta causa de resolució l'incompliment per l'urbanitzador de l'obligació de facilitar informació perquè els propietaris puguen optar per la modalitat de retribució i perquè aquests puguen exercir plenament els drets que la Llei Urbanística Valenciana els atorga.  
i) La resolució anticipada de l'adjudicació per a la seua gestió directa per causa justificada d'interés públic, sense perjuí de les compensacions econòmiques a què això done lloc i que haurà d'avaluar l'acord corresponent.  
j) La suspensió de llicències en l'àmbit programat, l'aprovació de plans o projectes incompatibles amb el desenvolupament del programa, així com les resolucions administratives que impedisquen prosseguir-lo o paralitzen el seu desenvolupament material o econòmic per inactivitat de l'administració durant més de sis mesos i de manera rellevant; l'urbanitzador tindrà dret a instar la resolució amb les compensacions procedents.  
k) La renúncia de l'urbanitzador davant d'una retaxació de càrregues fundada en causa legal que implique un increment de l'import de les càrregues previst en la proposició juridicoeconòmica superior al 20%.  
l) La realització per l'urbanitzador de pràctiques manifestament restrictives de la competència en el mercat immobiliari relacionades amb el programa d'actuació. S'entendrà per pràctiques manifestament restrictives de la competència la inobservança de les regles d'exclusió d'entitats en la selecció de l'empresari constructor, els acords de repartiment de mercat i aquelles altres que, d'alguna altra manera, defrauden o falsegen la lliure competència.  
m) El descobriment de condicions territorials no tingudes en compte en acordar la programació i que facen legalment inviable la prossecució d'aquesta, serà causa de resolució del programa, sense perjuí de la possibilitat d'esmenar les previsions del programa si això fóra possible sense desvirtuar-les substancialment, tal com contempla l'article 143.2.f de la LUV.  
Constitueixen condicions territorials que són causa de resolució aquells elements de valor ambiental, cultural, paisatgístic, arqueològic o d'un altre tipus, subjectes a protecció per la legislació sectorial, que no s'hagen tingut en compte pel projecte a executar i la preservació de la qual determine la inviabilitat de l'execució d'aquest.  
En el cas de resolució indicat, no és procedent compensació o cap reembossament a l'urbanitzador a càrrec del municipi d'Alcalà de Xivert, en virtut d'aquestes bases i la seua pròpia previsió, assumida per aquells que subscriguen la participació i adhesió a aquestes i al procés licitador que se'n derive en el compliment i execució.  
n) Incórrer el contractista, durant la vigència del contracte, en alguna de les prohibicions de contractar previstes en l'article 49 de la Llei de Contractes del Sector Públic.  
o) Les reiterades deficiències en l'execució del contracte.  
p) L'incompliment greu dels deures essencials de l'urbanitzador directament imposats per aquesta llei.  
q) L'incompliment d'alguns dels compromisos oferits.   
r) La caducitat del programa per transcurs del termini total per a escometre'l i, si és el cas, la pròrroga.  
s) El mutu acord entre l'Ajuntament i l'urbanitzador, sense perjuí de les indemnitzacions que, si és el cas, procedisquen en benefici dels propietaris de terrenys o altres afectats.  
t) La subcontractació total o parcial de prestacions que siguen objecte del contracte sense l'autorització prèvia expressa de l'Ajuntament.  
u) La suspensió, per causa imputable a l'Ajuntament, de la iniciació del contracte per un termini superior a sis mesos a partir de la data assenyalada en aquest per al començament corresponent.  
v) El desistiment o la suspensió del contracte, durant un termini superior a un any, acordada per l'Ajuntament.  
3. L'Ajuntament, quan resolga l'adjudicació, podrà acordar que l'urbanitzador continue l'execució del programa sota les seues mateixes condicions, durant el temps indispensable per a evitar perjudicis a l'interés públic.  
4. La resolució de l'adjudicació s'acordarà per l'Ajuntament, amb audiència prèvia a l'urbanitzador durant un termini de 10 dies hàbils, i previ dictamen del Consell del Territori i el Paisatge, que podrà ser instat també per l'urbanitzador. Sense perjudici de les responsabilitats econòmiques que pertoquen, això determinarà la cancel·lació de la programació i la subjecció de l'àmbit de l'actuació al règim del sòl urbanitzable sense programació.  
XXXII. Penalitzacions  
1. En tot allò que resulte del compliment d'aquestes bases particulars, que hauran de regir el contracte entre l'urbanitzador i l'Ajuntament fins a la seua finalització total, sense perjuí que comporten la resolució d'aquest, es consideraran faltes molt greus, greus i lleus, i comportaran la imposició de les següents multes corresponents.  
Són faltes molt greus:   
a) No complir els terminis totals de desenvolupament de l'actuació urbanística, excepte concurrència de causes excepcionals i no imputables a l'adjudicatari, que retarden l'actuació.  
b) No ingressar la garantia definitiva en termini.  
c) La inactivitat injustificada de l'urbanitzador durant un període de sis mesos consecutius o nou alterns.  
d) L'obstaculització, per l'urbanitzador, de l'exercici dels drets i deures urbanístics dels afectats per la programació.  
Són faltes greus:  
a) L'existència de deficiències greus en el compliment dels compromisos assumits.  
b) Dificultar les labors d'inspecció del servei per part de l'administració.  
Són faltes lleus:  
a) L'incompliment de la resta d'obligacions del contracte.  
b) L'incompliment de terminis parcials no superior a un terç d'aquests.  
2. Les faltes lleus se sancionaran amb multa de 300 a 3.000 euros. Les faltes greus amb multa de 3.001 a 30.000 euros; i les faltes molt greus amb multa de 30.001 a 60.000 euros i/o la resolució de l'adjudicació. No obstant això, la demora en l'inici de l'execució material de les obres per negligència de l'urbanitzador en la realització de les actuacions preparatòries de gestió urbanística, serà penalitzada amb un 1 per mil per dia natural de demora respecte a l'import previst en concepte de benefici de l'urbanitzador i despeses de gestió.  
XXXIII. Prerrogatives de l'administració  
(Art. 286.1.e el Reglament d'Ordenació i Gestió Territorial i Urbanística).  
L'Ajuntament té totes les prerrogatives que, en general, reconeix la legislació de contractes de les administracions públiques, entre aquestes, les d'interpretar aquest contracte administratiu especial, resoldre els dubtes que n'oferisca el compliment, modificar els termes de l'adjudicació per causes imprevistes o no previstes en aquestes bases i que siguen d'interés públic, acordar-ne la resolució i determinar els efectes d'aquesta.  
XXXIV. Jurisdicció competent  
(Art. 286.1.f del Reglament d'Ordenació i Gestió Territorial i Urbanística).  
És competent l'ordre jurisdiccional contenciós administratiu per a conéixer de les qüestions que puguen suscitar-se en la preparació, resolució, i execució del contracte administratiu especial entre l'administració i l'agent urbanitzador seleccionat en pública concurrència.  
XXXV. Suspensió de l'atorgament de llicències  
(Article 289 del Reglament d'Ordenació i Gestió Territorial i Urbanística).  
La publicació de l'anunci d'aquestes bases particulars de programació en el Diari Oficial de la Comunitat Valenciana produirà els efectes suspensius de l'atorgament de llicències a què es referix l'article 101.2 de la Llei Urbanística Valenciana. La suspensió de llicències implicarà igualment la dels acords aprovatoris de programes nous en la zona afectada. Durant el període de vigència de la suspensió dels acords aprovatoris de programes, no s'admetran iniciatives de programació. No obstant això, una vegada formalitzat el contracte entre l'agent urbanitzador i l'Ajuntament d'Alcalà de Xivert, i iniciades les obres d'urbanització, podran simultaniejar-se les obres d'edificació amb aquestes últimes i, en conseqüència, tramitar-se les pertinents llicències, sempre que es complisquen els condicionants a què es referix l'article 3.10 de les normes urbanístiques del PGOU.  
ANNEX I. Fitxa de gestió  
Sòl urbanitzable sense ordenació detallada  
Fitxa de característiques de sector  
  
Notes:  
(1) Calculat de conformitat amb el que està previst en l'article 62.1 de la LRAU, l'àrea de repartiment està constituïda exclusivament per aquest sector El sòl de dotacions públiques estructurals intern a aquest sector computa a l'efecte de càlcul de l'edificabilitat i aprofitament tipus.  
2. Els usos no prohibits s'entenen compatibles amb el dominant, sense limitacions quant a percentatge admés.  
3. De no haver-se executat les actuacions integrades prèvies, pot dur-se a terme la programació a través del procediment previst en l'article 2.17 de les normes urbanístiques d'aquest pla general.  
\* \* \* \* \*  
ANEXO I. Ficha de gestión  
Suelo urbanizable sin ordenacion pormenorizada  
Ficha de caracteristicas de sector  
  
Notas:  
(1) Calculado de acuerdo con lo previsto en el artículo 62.1 de la LRAU, el área de reparto la constituye exclusivamente este sector. El suelo de dotaciones públicas estructurales interno a este sector computa a efectos de cálculo de la edificabilidad y aprovechamiento-tipo.  
2. Los usos no prohibidos se entienden compatibles con el dominante, sin limitaciones en cuanto a porcentaje admitido.  
3. De no haberse ejecutado las actuaciones integradas previas, puede llevarse a cabo la programación a través del procedimiento previsto en el artículo 2.17 de las normas urbanísticas de este plan general.  
ANNEX II. Proposició juridicoeconòmica  
Model de proposició juridicoeconòmica  
(Nom i cognoms) ..., amb NIF, en nom propi o representació de la (mercantil/UTE/agrupació d'interés urbanístic), domiciliada a l'efecte de notificacions al carrer ... i CIF número ..., assabentat del concurs convocat per a l'adjudicació del Programa d'Actuació Integrada Sector R-17 del Pla General d'Ordenació Urbana, segons anunci publicat en el Diari Oficial de la Comunitat Valenciana núm...., de data ..., formula aquesta proposició per a desenvolupament del programa esmentat amb subjecció a les determinacions següents:  
1. Relacions entre l'urbanitzador i els propietaris.  
(Informació detallada a propietaris)  
1.A. Modalitat o modalitats de retribució a l'urbanitzador.  
1.B. Magnituds urbanístiques rellevants:  
- Parcel·la mínima de resultat.  
- Aprofitament subjectiu.  
- Superfície mínima de terreny per a resultar adjudicatari de parcel·la resultant o de quota indivisa.   
1.C. Import global de càrregues d'urbanització i del coeficient de canvi (expressada en tant per u i indicant el percentatge que rebrà el propietari després del pagament en terrenys i el que correspon al pagament).  
1.D. Preu del sòl brut a efecte de canvi (expressat per metre quadrat).  
1.E. Preu del sòl i del sostre resultant.  
1.F. Possibilitat d'optar per la modalitat de retribució en diners i mode, condicions i termini per a l'exercici d'aqueixa opció de retribució.  
1.G. Estimació preliminar de la repercussió unitària per metre quadrat de les despeses variables i de la indemnització individualitzada que corresponga als interessats per construccions i plantacions que hagen de desaparéixer o per altres conceptes.  
2. Propietats afectes al compliment del programa.  
(Acreditació de la titularitat i identificació gràfica i registral dels terrenys, dins de l'àmbit de l'actuació i a disposició de l'urbanitzador, siguen de la seua propietat o d'altres propietaris amb què tinga contracte suficient, que hagen de quedar afectes, amb garantia real inscrita en el Registre de la Propietat, al compliment de les obligacions pròpies de l'urbanitzador indicat, en ocasió de la firma del conveni de programació, per a assegurar l'execució dels objectius imprescindibles o complementaris del programa. L'afecció es traslladarà a les finques de resultat que s'adjudiquen després de la reparcel·lació).  
3. Full resum de les dades econòmiques (a omplir segons l'art.127.2 de la LUV).  
a) Pressupost de licitació obra d'urbanització:  
b) Cost d'honoraris tècnics:  
c) Despeses de gestió (%)  
d) Benefici de l'urbanitzador:  
e) Càrregues d'urbanització:  
g) Coeficient de canvi: (expressat en tant per u).  
h) Preu del sòl brut a l'efecte de canvi:  
l) Finançament oferit per l'urbanitzador:  
4. Termini d'execució  
5. Altres compromisos que assumeix l'urbanitzador  
Lloc, data i firma del proponent.  
ANNEX III. Condicionants tècnics genèrics i específics de l'adjudicació  
A) Infraestructures  
- - Totes les infraestructures i obres a dur a terme s'ajustaran a les ordenances municipals reguladores de les obres d'urbanització, execució de rases i reposició d'infraestructures, prèvia consulta amb els serveis tècnics de l'Ajuntament per si hi haguera alguna variació no prevista en aquestes.  
- - Les infraestructures de clavegueram i xarxa de pluvials, aigua potable, subministrament elèctric en baixa i mitja tensió, enllumenat públic i telefonia, comprendran tots els vials i s'estendran fins als limites de l'àmbit.  
- - Les infraestructures de subministrament elèctric en baixa i mitjana tensió, aigua potable i telefonia comptaran amb l'aprovació de les diferents companyies subministradores i hauran de quedar reflectides en el projecte d'urbanització. Les variacions que es deriven dels informes de les companyies respecte de la documentació presentada no comportarà cap retaxació.  
- L'urbanitzador haurà de definir i executar les distintes obres del projecte d'acord amb els criteris, qualitats i abast que assenyalen els distints organismes responsables.  
- L'urbanitzador haurà de definir i executar les connexions i preses necessàries de les obres, serveis i infraestructures previstes, fins al punt i amb les condicions que fixen els distints organismes responsables, garantint l'efectiva integració amb els àmbits urbanístics limítrofs.  
B) Instal·lacions  
- - Les rostàries de la xarxa de sanejament estaran compreses entre 0,6 i 2% per a diàmetres inferiors a 600 mm i entre 0,1 i 0,3% per a diàmetres majors, mentres que la velocitat oscil·larà entre 1 m/s i 3 m/s.  
- - La generatriu superior de la canonada quedarà com a mínim a 1,50 m de la rasant final del carrer en el punt més desfavorable tant de la xarxa de sanejament com de la de pluvials.  
- - Les tapes dels pous de registre de la xarxa de sanejament i pluvials seran del model Extractor T2064 de fosa dúctil Benito o semblant. Les tapes estaran certificades per entitat homologada.  
- - Les canonades que componen la xarxa de sanejament i pluvials seran del model Uralita Sanecor o semblant.  
- - La xarxa de pluvials es dimensionarà atenent les aportacions d'aigua de les zones adjacents i no sols dels vials de l'àmbit d'urbanització. El diàmetre mínim d'aquesta xarxa serà de 600 mm.  
- - S'eliminaran totes les instal·lacions aèries que discórreguen per l'interior de l'àmbit, mentres que els suports necessaris per al desmuntatge de les instal·lacions indicades hauran de quedar en el límit de l'àmbit sense entorpir la circulació dels vehicles i vianants.  
- - La instal·lació d'enllumenat exterior s'ajustarà a allò que s'ha indicat en el reglament d'eficiència energètica i a les directrius de l'Ajuntament. Es tindrà en compte la telegestió tipus Starsense de Philips o semblant.  
- Els models de lluminàries seran els definits pels serveis tècnics de l'Ajuntament.  
- Les illes de contenidors de RSU estaran integrades per cinc bústies quan es contemplen illes de recollida selectiva i per dos bústies en els altres casos; estaran distribuïdes de manera que la distància entre aquestes serà aproximadament de 300 m i 150 m respectivament. El model s'ajustarà a l'utilitzat per l'Ajuntament.  
C) Zones verdes  
- Les zones verdes es definiran d'acord amb criteris municipals i s'aportarà un plànol detallat que definisca totalment la zona verda.  
- La zona verda es delimitarà de la resta de zones mitjançant un tancament de fusta.  
- La gespa serà eliminada i se substituirà per masses arbustives (aromàtiques, palmàcies, etc.) o zones amb arbratge exemplar de baix manteniment.  
- Els vials interiors es pavimentaran amb llamborda i estaran delimitats de les zones verdes amb travesseres de fusta.  
- La rostària màxima de les zones verdes serà del 2% i aquelles zones que presenten grans superfícies es delimitaran amb travesseres de fusta per a evitar arrossegaments de terra. La finalització d'aquestes zones es realitzarà amb terra morterenca.  
- S'haurà de dissenyar una zona amb jocs per a xiquets, totalment definida.  
- No es col·locarà ni fonts ornamentals ni reg per aspersió.  
D) altres  
- Les seccions dels viaris, a més de respectar els amples definits pel PGOU en vigor, hauran de coordinar-se amb els serveis tècnics de l'Ajuntament i amb la policia local. La xarxa viària incorporarà les partides necessàries per a constituir els sobretalussos de sustentació de voreres o, si és el cas, els murs de contenció i delimitació dels límits de la unitat d'execució.  
- La vorera mínima serà de 2,00 m, i se suprimiran amples inferiors.  
- La senyalització vertical es definirà amb pals d'alumini estriats i senyals d'alumini, segons model municipal.  
- Es compliran els criteris i limitacions establits en la normativa d'accessibilitat.  
- S'haurà d'incloure l'arbratge d'alineació, pel seu bon resultat, s'optarà per l'espècie Quercus Ilex. En l'escocell s'introduirà un tub d'1 metre de diàmetre i 1 metre de profunditat per a guiar les arrels i que no es produïsquen alçaments de la vorera en créixer l'arbre. La terminació de l'escocell es realitzarà amb paviment petri drenant, tipus Stone Drain o semblant.  
- Els guals de les vorera s'ajustaran als criteris dels serveis tècnics de l'Ajuntament  
Condicionants genèrics  
· El projecte d'urbanització refós a aprovar inclourà els informes de viabilitat de les companyies subministradores que confirmen la idoneïtat de les solucions projectades i servisquen de base al conveni a establir amb cada una d'aquelles.   
· A la vista dels compromisos de coordinació amb les companyies assenyalades que acompanyen l'oferta del promotor, s'adverteix a aquesta que no s'admetran per l'Ajuntament supòsits de retaxació de càrregues basats en eventuals carències o omissions de les xarxes de serveis previstos respecte a què definitivament s'implanten i justifiquen en el projecte.  
· A l'empara de l'import equivalent a l'1% del pressupost de contracta, entenent-se inclòs dins de les previsions de despeses generals de contracta i dels costos indirectes inherents a les partides o unitats d'obra del projecte, l'Ajuntament seleccionarà i contractarà la assistència tècnica corresponent a la direcció de l'execució i control de les obres a fi de garantir el compliment correcte de les condicions de la seua execució, tal com estableix la vigent ordenança municipal d'obres d'urbanització i reposició d'infraestructures.   
La contractació de l'assistència tècnica indicada es realitzarà per l'Ajuntament prèviament a la firma de l'acta de comprovació del replantejament, i l'urbanitzador haurà d'ingressar en la Tresoreria Municipal l'import esmentat després de la formalització del contracte entre Ajuntament i urbanitzador.  
ANNEX IV. Models d'aval   
garantia provisional i definitiva  
Model aval garantia definitiva licitació PAI  
L'entitat ... (raó social de l'avalista o societat de garantia recíproca), amb CIF ..., i domicili a efecte de notificacions a ..., codi postal ..., localitat ..., i en nom seu ...(nom i cognoms dels apoderats), amb DNI/NIF ...,  
Avala  
... (nom i cognoms o raó social de l'avalat), amb NIF/CIF ..., en concepte de garantia provisional per a licitar en el procés de selecció de l'urbanitzador del ... (especificar el PAI, data d'aprovació de les bases particulars, així com de publicació en el DOCV), en virtut del que disposa l'article 140.1 i 2 de la Llei 16/2005, de 30 de desembre, Llei Urbanística Valenciana, normativa urbanística de desenvolupament i la normativa sobre contractació administrativa, davant de l'Ajuntament d'Alcalà de Xivert, per un import de ... (en xifres) ... (en lletres) ... euros.  
L'entitat avalista declara davall la seua responsabilitat, que compleix els requisits previstos en l'article 56.2 del Reial Decret 1.098/2001.  
Aquest aval s'atorga solidàriament respecte de l'obligat principal, amb renúncia expressa del benefici d'excussió i amb compromís de pagament al primer requeriment de la Tresoreria de l'Ajuntament d'Alcalà de Xivert, amb subjecció als termes previstos en la normativa de contractes de les administracions públiques i en la normativa reguladora de la tresoreria de les entitats locals.  
Aquest aval tindrà una duració indefinida i estarà en vigor fins que l'Ajuntament d'Alcalà de Xivert n'autoritze expressament la cancel·lació i n'ordene la devolució.  
(Lloc i data)  
(Raó social de l'entitat)  
(Firma dels apoderats)  
Intervingut per notari  
(Lloc, data, firma i segell/s)  
Model aval garantia definitiva licitació PAI  
L'entitat ... (raó social de l'avalista o societat de garantia recíproca), amb CIF ..., i domicili a efecte de notificacions a ..., codi postal ..., localitat ..., i en nom seu ...(nom i cognoms dels apoderats), amb DNI/NIF ...,  
Avala  
... (nom i cognoms o raó social de l'avalat), amb NIF/CIF ..., en concepte de garantia definitiva per l'adjudicació del PAI (especificar el PAI, data d'aprovació de les bases particulars, així com de publicació en el BOP), en virtut del que disposa l'article 140.3 i 4 de la Llei 16/2005, d'Urbanisme Valenciana, de la Generalitat Valenciana, normativa urbanística de desenrotllament i la normativa sobre contractació administrativa, davant de l'Ajuntament d'Alcalà de Xivert, per import de ... (en xifres) ... (en lletres)... euros.  
L'entitat avalista declara, davall la seua responsabilitat, que compleix els requisits previstos en l'article 56.2 del Reial Decret 1.098/2001.  
Aquest aval s'atorga solidàriament respecte de l'obligat principal, amb renúncia expressa del benefici d'excussió i amb compromís de pagament al primer requeriment de la Tresoreria de l'Ajuntament d'Alcalà de Xivert, amb subjecció als termes previstos en la normativa de contractes de les administracions públiques i en la normativa reguladora de la tresoreria de les entitats locals.  
Aquest aval tindrà una duració indefinida, i estarà en vigor fins que l'Ajuntament d'Alcalà de Xivert n'autoritze expressament la cancel·lació i n'ordene la devolució.  
(Lloc i data)  
(Raó social de l'entitat)  
(Firma dels apoderats)  
Intervingut per notari  
(Lloc, data, firma i segell/s)  
Alcalà de Xivert, 16 d'abril del 2009.- L'alcalde: Francisco Juan Mars.